梅尧臣
紫微亭
江云如旗脚，墨点飞雁行。
平圃采芳菊，上水酌桂浆。
为言此何时，杜子逢重阳。
醉思庄生达，哂彼齐景伤。
至今孤亭间，独有九日章。
昔我来齐山，山僧迎道傍。
骑马到寺门，乱石屹若墙。
值雨不遍历，但取山泉尝。
牧之旧游处，苔滑屐莫将。
却返弄水涯，隔溪望青苍。
绝顶见茅屋，洪波日汤汤。
云霞与雁鹜，还动秋客肠。
去逾十五年，游宦韩陈梁。
哀哀遘祸殃，乃再居南方。
欲往尚未可，追吟寄支郎。